เปิดฉากประชุมสุดยอดอาเซียน ครั้งที่ 37 ไทยหนุนความร่วมมือการค้า-สู้ “โควิด”
เปิดฉากประชุมสุดยอดอาเซียน ครั้งที่ 37 ไทยหนุนความร่วมมือการค้า-สู้ “โควิด” พร้อมหารือข้อตกลง RCEP จับตาดึงอินเดียเข้าร่วมสำเร็จหรือไม่
เปิดฉากประชุมสุดยอดอาเซียน ครั้งที่ 37 ไทยหนุนความร่วมมือการค้า-สู้ “โควิด” พร้อมหารือข้อตกลง RCEP จับตาดึงอินเดียเข้าร่วมสำเร็จหรือไม่
12 พ.ย. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม เข้าร่วมการประชุมสุดยอดอาเซียน ครั้งที่ 37 และการประชุมสุดยอดที่เกี่ยวข้อง ผ่านการประชุมระบบทางไกลในวันนี้ (12 พ.ย.63) โดยจะเป็นการประชุมระดับผู้นำครั้งสุดท้ายของปี 63 ที่สาธารณรัฐสังคมนิยมเวียดนามเป็นประธานอาเซียน
สำนักโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จะกล่าวถ้อยแถลงในการประชุมกรอบอาเซียน และการประชุมในกรอบแม่น้ำโขง รวมถึงผลักดันประเด็นสำคัญในการประชุมกรอบอาเซียน และการประชุมสุดยอดที่เกี่ยวข้องมี 3 ประเด็น คือ 1.การรับมือกับการแพร่ระบาดและผลกระทบของโควิด-19 2.การสร้างอนาคตที่เข้มแข็งและยั่งยืนในยุคหลังโควิด-19 และ 3.การส่งเสริมความไว้เนื้อเชื่อใจและการสร้างบรรยากาศความร่วมมือในภูมิภาค
ส่วนการร่วมประชุมกับคู่เจรจาในกรอบต่าง ๆ จะย้ำความสำคัญของกลไกต่าง ๆ ที่อาเซียนมีบทบาทนำ เพื่อส่งเสริมผลประโยชน์ร่วมกัน และมุ่งหวังว่าจะมีผลลัพธ์ที่เป็นรูปธรรม ตลอดจนไทยพร้อมจะร่วมมือกับอาเซียน และคู่เจรจาของอาเซียนในการรับมือกับโควิด-19 และสนับสนุนข้อริเริ่มที่เกี่ยวข้องเพื่อสร้างความยั่งยืนร่วมกัน
นายเหงียน ฟู้ จ่อง ประธานาธิบดีแห่งสาธารณรัฐสังคมนิยมเวียดนาม กล่าวเปิดการประชุมสุดยอดอาเซียนครั้งที่ 37 เพื่อต้อนรับผู้นำอาเซียน พร้อมยืนยันความร่วมมือของทุกประเทศในการเดินหน้าต่อไป ท่ามกลางความท้าทายของโลก โดยเฉพาะสถานการณ์โรคโควิด-19 ที่ส่งผลกระทบต่อเศรษฐกิจและหลายเรื่อง
โดยความร่วมมือต้องเน้นที่การส่งเสริมสันติภาพ ความสงบ ความร่วมมือและการพัฒนา ประชาชนต้องได้รับการดูแลให้ก้าวผ่านความท้าทายและอุปสรรค ซึ่งที่ผ่านมาทุกประเทศได้ดูแลประชากร เอาชนะปัญหาต่างๆที่เกิดขึ้น โดยเฉพาะในยุคปัจจุบันที่มีปัญหาซับซ้อน ทั้งโรคระบาด ภัยธรรมชาติและความขัดแย้งต่างๆ ทุกประเทศจึงต้องจับมือกันเดินไปข้างหน้า ภายใต้ข้อตกลงและกฎหมายต่างๆที่เอื้อต่อความร่วมมือระหว่างกันต่อไป
ขณะเดียวกันต้องจับตาว่าการประชุมสุดยอดอาเซียนครั้งนี้ จะสามารถลงนามความตกลงหุ้นส่วนทางเศรษฐกิจระดับภูมิภาค ( RCEP) ได้หรือไม่ หลัง 15 ชาติเข้าร่วม ยกเว้นประเทศอินเดีย ที่ยังแสดงท่าทีไม่เต็มใจกับการเปิดตลาด เนื่องจากมีความกังวลว่า ยอดขาดดุลการค้ากับจีน อาจขยายตัวเพิ่มขึ้น
อย่างไรก็ตาม การประชุมสุดยอดอาเซียนครั้งที่ 37 ผู้นำสมาชิกอาเซียนเข้าร่วมการประชุมไม่ครบ 10 ประเทศ เนื่องจากสมเด็จฮุน เซน นายกรัฐมนตรีกัมพูชา อยู่ระหว่างกักตัว 14 วัน หลังพบปะกับรัฐมนตรีต่างประเทศและการค้าฮังการีที่พบเชื้อโรคโควิด-19 จึงส่งผู้แทนมาเข้าร่วมแทน